title: A Tanács (EU) 2016/971 határozata (2016. június 17.) az információtechnológiai termékek kereskedelmének kiterjesztésére vonatkozó megállapodásnak az Európai Unió nevében, nyilatkozat formájában történő megkötéséről

text:
               18.6.2016

               HU

               Az Európai Unió Hivatalos Lapja

               L 161/2

         A TANÁCS (EU) 2016/971 HATÁROZATA
   (2016. június 17.)
   az információtechnológiai termékek kereskedelmének kiterjesztésére vonatkozó megállapodásnak az Európai Unió nevében, nyilatkozat formájában történő megkötéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikke (6) bekezdése a) pontjának v. alpontjával,
   tekintettel az Európai Bizottság javaslatára,
   tekintettel az Európai Parlament egyetértésére (1),
   mivel:

               (1)

               Az általában információtechnológiai megállapodásnak (ITA) nevezett, az információtechnológiai termékek kereskedelméről szóló miniszteri nyilatkozatot 1996. december 13-án fogadták el Szingapúrban. A megállapodás mellékletének 3. pontja előírja, hogy a Kereskedelmi Világszervezet (WTO) Árukereskedelmi Tanácsa keretében a részes felek rendszeres időközönként találkoznak annak érdekében, hogy felülvizsgálják a függelékekben meghatározott termékek körét, azzal a céllal, hogy konszenzusos megállapodást érjenek el arra vonatkozóan, hogy – a technológiai fejlődés és a vámengedmények alkalmazása során szerzett tapasztalatok vagy a HR nómenklatúra változásainak fényében – módosítják-e a függelékeket további termékek felvétele miatt.

               (2)

               2009. július 8-án a Tanács felhatalmazást adott a Bizottságnak, hogy a technológiai fejlődés és a konvergencia figyelembevétele érdekében folytasson tárgyalásokat az ITA felülvizsgálatáról és a termékek körének kiterjesztéséről.

               (3)

               Az ITA kiterjesztéséről folytatott tárgyalásokat a Bizottság folytatta le a Szerződés 207. cikkének (3) bekezdése szerint kijelölt különbizottság bevonásával.

               (4)

               2015. július 28-án a tárgyalások résztvevői nyilatkozatot adtak ki az információtechnológiai termékek kereskedelmének kiterjesztéséről (a továbbiakban: az ITA kiterjesztéséről szóló nyilatkozat), amely rögzíti a tárgyalások eredményeit.

               (5)

               A WTO 2015. december 15–18. között Nairobiban megtartott 10. miniszteri konferenciáján a tárgyalások résztvevői 2015. december 16-án az információtechnológiai termékek kereskedelmének kiterjesztéséről szóló miniszteri nyilatkozatot adtak ki (WT/MIN 15/25) (a továbbiakban: miniszteri nyilatkozat), amely jóváhagyja és elfogadásra megnyitja az ITA kiterjesztéséről szóló nyilatkozatot, annak 9. pontjával összhangban. A miniszteri nyilatkozat a tárgyalások résztvevőinek megállapodását is rögzíti az ITA kiterjesztéséről szóló nyilatkozat 5. pontjával összhangban az általuk benyújtott előzetes menetrenddel együtt, amelyet a G/MA/W/117. számú WTO-dokumentum tartalmaz.

               (6)

               Az ITA kiterjesztéséről szóló nyilatkozat formájában készült megállapodást az Európai Unió nevében jóvá kell hagyni, az EU menetrendjével és a tárgyalások más résztvevői által benyújtott menetrendekkel együtt, amelyeket a G/MA/W/117 WTO-dokumentum tartalmaz.

               (7)

               Az ITA kiterjesztéséről szóló nyilatkozattal összhangban az Uniónak be kell nyújtania a WTO-hoz az 1994. évi Általános Vám- és Kereskedelmi Egyezmény megállapodáshoz (GATT 1994) tartozó menetrend szükséges módosításait, amint az az Unió CLXXIII. számú listáján szerepel (G/MA/TAR/RS/357/corr.1),

         ELFOGADTA EZT A HATÁROZATOT:
   1. cikk
   Az Európai Unió nevében jóváhagyásra kerül az ITA kiterjesztéséről szóló nyilatkozat, a 5. pontjával összhangban benyújtott menetrendekkel együtt.
   Az ITA kiterjesztéséről szóló nyilatkozat szövege, ideértve annak mellékleteit is, e határozat mellékletében található.
   2. cikk
   A Bizottság felhatalmazást kap, hogy benyújtsa a Kereskedelmi Világszervezetnek az Unió 1994. évi GATT-megállapodáshoz csatolt menetrendjét, a CLXXIII. sz. uniós menetrendben meghatározottak szerint (G/MA/TAR/RS/357/corr.1).
   3. cikk
   A Tanács elnöke kijelöli az(oka)t a személy(eke)t, aki(k) jogosult(ak) az ITA kiterjesztéséről szóló nyilatkozat (2) 9. pontjában meghatározott elfogadási okirat Unió nevében történő letétbe helyezésére.
   4. cikk
   Az ITA kiterjesztéséről szóló nyilatkozat nem értelmezhető úgy, mint amely olyan jogokat biztosít vagy kötelességeket ír elő, amelyekre az Unió vagy egy tagállam bírósága és törvényszéke előtt közvetlenül hivatkozni lehet.
   5. cikk
   Ez a határozat az elfogadásának napján lép hatályba.

      Kelt Luxembourgban, 2016. június 17-én.

            a Tanács részéről

            az elnök

         J.R.V.A. DIJSSELBLOEM

      (1)  2016. június 8-i egyetértés (a Hivatalos Lapban még nem tették közzé).

      (2)  A nyilatkozat hatálybalépésének dátumát a Tanács főtitkársága teszi közzé az Európai Unió Hivatalos Lapjában.


title: 2005/678/EK: A Tanács határozata (2005. szeptember 20.) a Régiók Bizottsága két tagjának és egy póttagjának kinevezéséről

text:
               1.10.2005

               HU

               Az Európai Unió Hivatalos Lapja

               L 256/55

      A TANÁCS HATÁROZATA

   (2005. szeptember 20.)
   a Régiók Bizottsága két tagjának és egy póttagjának kinevezéséről
   (2005/678/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 263. cikkére,
   tekintettel az észt kormány javaslatára,
   mivel:

               (1)

               A Tanács 2002. január 22-én elfogadta a Régiók Bizottsága teljes jogú tagjainak és póttagjainak a 2002. január 26-tól 2006. január 25-ig terjedő időszakra történő kinevezéséről szóló 2002/60/EK határozatot (1).

               (2)

               Andrus ANSIP és Edgar SAVISAAR lemondását követően a Régiók Bizottsága két tagjának helye betöltetlen maradt, valamint Väino HALLIKMÄGI tagként történő jelölését követően egy póttag helye betöltetlen maradt,

         ELFOGADTA EZT A HATÁROZATOT:
   1. cikk
   A Tanács a Régiók Bizottsága tagjainak a hivatali idő hátralévő részére, azaz 2006. január 25-ig a következő személyeket nevezi ki:

               a)

               tagként:

                           Väino HALLIKMÄGI,
                           a Pärnui Tanács tagja
                           Andrus ANSIP helyére

                           M. Tõnis PALTS,
                           Tallinn polgármestere
                           Edgar SAVISAAR helyére

               b)

               póttagként:
               Mme Laine JÄNES,
               Tartu polgármestere
               Väino HALLIKMÄGI helyére.

         2. cikk
   Ezt a határozatot az Európai Unió Hivatalos Lapjában ki kell hirdetni.
   Ez a határozat az elfogadásának napján lép hatályba.

      Kelt Brüsszelben, 2005. szeptember 20-án.

            a Tanács részéről

            az elnök

         M. BECKETT

      (1)  HL L 24., 2002.1.26., 38. o.